Túrakód: F-Koszt-t / Táv.: 19,3 / Frissítve: 2021-01-20

Túranév: Futó / Koszta-tanya

Leírás:

Teljesítménytúránk 11 résztávból áll.   
Teljesítése 12 ellenőrzőpont-igazolást igényel.

A rajt és a cél ugyanott, de más QR-kóddal található: Rajt *(rendezvény)* / 501QR /, Cél *(rendezvény)* / 502QR / N46 39.162 E20 15.197.

**1. résztáv:** */Rajt (rendezvény) - Kórház (É)/*

A rajt QR-kód beolvasását követően észak *(D)* felé, a boltíves hídtól távolodóan induljunk: a Kurca partján haladva egész a Kiss Zsigmond utca hídjáig. Közben keresztezünk kettő, gyalogos és kerékpáros forgalom lebonyolítására használatos hídfőt is *(Ifjúsági Ház hídja, Makai híd)*, valamint végigmegyünk a Janó György sétányon.

Elérve a Kiss Zsigmond utcát, át is kell kelnünk rajta, ez figyelmet követel!

A túlsó oldal járdáján balra kanyarodva, a Kórház kerítését követve kettő jobbos forduló után, a Nagy Sándor Telep mentén érkezünk meg első terepi ellenőrzőpontunkhoz. Ez a Kórház területének É-i oldalán, a füves részen, egy nyárfa törzsén várja a túrázót *(503QR)*.

**2. résztáv:** */Kórház (É) - Kertváros (ÉK)/﻿*

QR-kód beolvasását követően a víz mentén, a parton haladunk tovább ÉÉNY-i irányban a következő csekkolásig *(504QR)*, a lakóépületek és a mederszegély közötti területen, közben ismét keresztezve kettő hídfőt *(Szalai utcai híd, Bali híd)*.

**3. résztáv:** */Kertváros (ÉK) - Zuhogói tiltó (ÉNY)*

Kódkezelést követően balra *(NYÉ)* induljunk, fellépve a garázssor szintjére, majd lakóépületek közé érkezve. A Honvéd utcáról jobbra *(É)* fordulva az Őze Lajos utca vezet ki bennünket a vadonba, a szántók közé. Ismét szilárd burkolatot érve, balra *(NY)* fordulva, kb. 350 m-ig ezt koptatjuk. Majd az első lehetőségnél jobbra *(ÉK)* kanyarodva, ismét talajút *(javított talajút)* vezet bennünket a Kurca partja mentén. Kissé odébb átkelünk a Kommün-csatornán, a torkolati műtárgyak mellett. Ezt követően már jobban elmerülhetünk az alföldi táj látványában. Jobb oldalunkon a vízpart, melyre itt-ott rá tudunk pillantani, balról szántó és tanyák. Odébb keresztezzük a 147-es számú vasutat, mely nem nagy forgalmú, de azért figyelmet igényel. A terep ezt követően kissé már eltér a síktól. Ellenőrzőpontunk nem sokkal a Zuhogói tiltó előtt található, egy fatörzsön *(505QR)*.

**4. résztáv:** */Zuhogói tiltó (ÉNY) - Koszta-tanya/*

Az ittjártunk igazolását követően, a földutak kereszteződésében élesen balra *(DNY)* fordulva haladjunk a következő pontig *(022QR)*, a Koszta-tanyáig. A táblát kint az út mellett találjuk egy ezüstnyárfán.

**5. résztáv:** */Koszta-tanya - Tisza ártér-1 / Partfürdő/*

De itt - QR-kód olvasást követően - álljunk meg egy picit!

Térjünk be a nyomvonal mentén a facsoport fái közé! Megérkeztünk a túra névadó állomására, a Koszta-tanyához.

Ezen a helyen állt Koszta Józsefnek *(Szentes legjelentősebb festőművészének)* lakhelye, tanyája.

Térjünk vissza a teljesítménytúrához!

A földútra kiérve, balra *(DNY)* haladjunk tova. Kisvártatva a kereszteződésben ismét balra *(DDNY)* fordulva újra átkelünk a fent említett vasútvonalon. Kb. négyszáz méterrel odébb, a nyárfáknál, az első dűlőúton jobbra *(DNY)* kanyarodva kijutunk a 451-es főúthoz. Az átkelésnél - az időnként jelentős forgalom miatt – legyünk óvatosak! A túlsó oldalon az árvízvédelmi töltés magasodik előttünk, melyre rézsútosan vezet nyomvonalunk. A töltéskoronát a 72 tkm szelvényben érjük el. Az ártéri oldalra leereszkedve már a Partfürdőre vezető kerékpárútra érkezünk. Ennek mentén, egy kőrisfán találjuk aktuális ellenőrzőpontunkat *(506QR)*.

**6. résztáv:** */Tisza ártér-1 / Partfürdő - Tisza ártér-2 / Bogaras/*

Innen, egész a töltés ismételt eléréséig, *(javarészt)* a kék halacska turistajelzés mentén haladunk. A táblát tartó fán bizonyára már ekkorra észre is vettünk.

Elérve az üdülőtelep útját, balra *(DK)* haladjunk tovább. A kereszteződésnél jobbra tartva *(D)*, a vízpart mentén vezet utunk. A katonai telepnél *(a lejárónál)* a kicsivel feljebb kiágazó földút a helyes irány, melynek végén jobbra *(NY)* ösvény vezet vissza bennünket a folyó partjára. *(A helyes navigálás érdekében szenteljünk kissé több figyelmet a nyomvonalnak!)* Az ösvényen balra *(D)* fordulva kisvártatva elérjük a 507QR jelzésű ellenőrzőpontot.

**7. résztáv:** */Tisza ártér-2 / Bogaras - Tisza ártér-3 / Sziget/*

A következő QR-kód tábláig *(508QR)* nem lesz sok gondunk a navigációval. Kövessük a szűk, hangulatos ösvényt! Éljük meg e szakasz varázsát.

**8. résztáv:** */Tisza ártér-3 / Sziget - Szentes Alsórét-1/*

Továbbhaladva rövidesen elérjük a szigeti hobbikertekhez vezető út kereszteződését. Itt balra *(DDK)* fordulva már látómezőnkbe kerül a töltésre felvezető rámpa. A gát koronáján balra vegyük az irányt a 68,7 tkm szelvényig, közben kitekintve a mentett oldali vén tölgyfára. A track mentén, rézsútosan leereszkedve, a földúton haladunk tova az erdő mentén, az első dűlőút kiágazásáig, ahol jobbra *(D)* kell fordulnunk. Kissé odébb, a földutak kereszteződését követően érjük el a 509QR azonosítóval rendelkező pontot. Jobbról lesz, a csatornaparton álló nyárfán.

**9. résztáv:** */Szentes Alsórét-1 - Szentes Alsórét-2/*

Csekkolást követően áthaladunk az IC Ranch területei között, majd keresztezzük az ún. gázos utat. A következő földút-kereszteződésben kell balra *(K)* fordulnunk, immár a város felé haladva. Odébb, de még a főút elérése előtt, egy villanypóznán található a 510QR tábla.

**10. résztáv:** */Szentes Alsórét-2 - Ilonaparti erdő/*

A rövidesen elért 451-es úton történő átkelés ismét óvatosságot követel! A túlsó oldalon, egy rövid szakaszon párhuzamosan haladunk É-i irányban a főúttal, majd a nyomvonal mentén cikk-cakkban, de a víztorony felé tartva. Menjünk is el mellette, hogy a kerített telep mellett kiérjünk a gázos útra, melyen jobbra *(K)* kell fordulnunk. A kereszteződést elérve, irányunkat tartva, a csatorna mentén, a földút melletti erdő fáinak egyikén vár ránk utolsó terepi kontrollpontunk *(511QR)*.

**11. résztáv:** */Ilonaparti erdő- Cél (rendezvény)/*

A „célegyenesben” kiérünk a Kurca partjára egy hangulatos tanya mellett, és lassan visszatérünk a városi civilizációba. Balunkon először a Sipos Ferenc Parkerdő Otthon, majd ismét egy lakóépület, végül a Kurca-part Kalandpark vezet vissza bennünket a Széchényi Liget sarkához. A parkon történő áthaladásunk közben látómezőnkbe kerülhet a Tanpálya több QR-kód táblája is, de nekünk most ezekkel már nem kell foglalkoznunk. Ránk a Cél vár *(502QR)*

Ne felejtsük el, befutáskor is kezelnünk kell a teljesítésigazolást!

Feldolgozták: Erdélyszky Szilvia, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*